Tek kꞌaxnek chic ri caꞌiꞌ kꞌij riꞌ,
xuyaꞌ cꞌa ca ri tinamit Sicar ri cꞌo pa rucuenta ri Samaria y xuchop chic cꞌa el ri rubey riche (rixin) chi xbe cꞌa pa Galilea.
Y can ya ri Jesús xkꞌalajsan chi tek jun profeta nukꞌalajsaj ri ruchꞌabel ri Dios pa rutinamit,
xa majun rukꞌij nitzꞌetetej cuma ri ruwinak.
Pero tek ri Jesús xapon pa Galilea,
jabel rucꞌulic xban cuma ri winek aj chiriꞌ;
ruma ri winek riꞌ xecꞌojeꞌ chukaꞌ pa Jerusalem riche (rixin) ri nimakꞌij y xquitzꞌet ri milagros ri xerubanalaꞌ ri Jesús chiriꞌ.
Cꞌacꞌariꞌ ri Jesús xbe chic cꞌa jun bey ri pa tinamit Caná ri cꞌo pa rucuenta ri Galilea,
ri acuchi (achique) xuben wi chare ri relic yaꞌ chi xoc ruyaꞌal uva.
Y chiriꞌ pa Galilea,
pa jun chic tinamit ri Capernaum rubiꞌ,
cꞌo cꞌa jun achi nim rukꞌij,
rumozo ri rey,
y riyaꞌ cꞌo jun rucꞌajol yawaꞌ.
Ri achi ri rumozo ri rey,
tek xracꞌaxaj chi ri Jesús petenak cꞌa quelaꞌ pa Judea y xapon ri chiriꞌ pa Galilea,
xbe cꞌa riqꞌui.
Riyaꞌ xberucꞌutuj jun utzil chare riche (rixin) chi nucol ta ri rucꞌajol chuwech ri camic,
ruma ri cꞌajol riꞌ ya xa nicom yan ka.
Yacꞌariꞌ tek ri Jesús xubij cꞌa chare ri rumozo ri rey:
Man ta nitzꞌet riyix ri milagros ri nben riyin,
man ta yininimaj.
Pero ri achi ri rumozo ri rey xubij cꞌa chare ri Jesús:
Ajaf,
tabanaꞌ cꞌa jun utzil chi caxuleꞌ pa tinamit Capernaum,
ruma chi ri nucꞌajol ya xa nicom.
Y ri Jesús xubij cꞌa chare:
Catzolin.
Ri acꞌajol nicꞌaseꞌ,
xucheꞌex el.
Y ri achi riꞌ can xunimaj wi ri xubij ri Jesús,
y xbe.
Tek ri achi riꞌ ruchapon ka rutzolejen,
yecꞌo cꞌa ri rumozo ri xepe chucꞌulic y xquibij chare:
Ri acꞌajol qꞌues.
Ma xcom ta,
xechaꞌ chare.
Y riyaꞌ xucꞌutuj cꞌa chique ri rumozo chi achique cꞌa hora tek ri rucꞌajol xkꞌalajin chi nicꞌachoj.
Y riyeꞌ xquibij:
Ya ri tikakꞌij iwir pa tek a la una,
tek xqꞌuis el ri cꞌaten chrij,
xechaꞌ.
Y ri tataꞌaj riꞌ chanin cꞌa xoka chucꞌuꞌx chi ya hora riꞌ tek ri Jesús xubij chare chi ri rucꞌajol nicꞌaseꞌ.
Y riyaꞌ y ri ye aj pa rachoch can xquinimaj cꞌa ri Jesús.
Y yacꞌareꞌ ri rucaꞌn milagro ri xuben ri Jesús chiriꞌ pa Galilea,
y reꞌ xuben tek tzolijnek chic pe quelaꞌ pa Judea.